Pmb-skietery: Slagoffer het glo probeer wegjaag(Foto: Netcare 911) Die man wat Saterdag in die vroeë oggendure in Kerkstraat, Pietermaritzburg, in ŉ voertuig doodgeskiet is, het glo probeer vlug oomblikke voordat hy in ŉ ongeluk betrokke was. Kapt. Nqobile Gwala, woordvoerder van die polisie, sê die 33-jarige man wat in die voorval doodgeskiet is, was ŉ metertaxibestuurder. “Hy het met die metertaxi in Kerkstraat gery toe hy deur ŉ onbekende man voorgekeer is. Nadat ŉ rusie ontstaan het, het die verdagte hom glo in die nek geskiet,” het Gwala gesê. “Die bestuurder het probeer om van die toneel te vlug, maar teen ŉ stilstaande voertuig gebots. Die verdagte het in ŉ wit VW Polo van die toneel gevlug.” Maroela Media het vroeër berig Shawn Herbst, woordvoerder van Netcare 911, het gesê paramedici het omstreeks 02:38 by hul aankoms op die toneel die motor en ŉ tweede voertuig aangetref wat in die botsing betrokke was. Die bestuurder van die motor is steeds in sy voertuig met ŉ skietwond aangetref. Hy is op die toneel dood verklaar. Gwala sê ŉ saak van moord word ondersoek. Niemand is nog in hegtenis geneem nie.